Sárosd

Sárosd nagyközség Fejér vármegyében, a Székesfehérvári járásban.

Fekvése 
A Közép-Mezőföldön, a Duna és Sárvíz között, a Velencei-tótól délre, Fejér vármegye középső részén helyezkedik el. Légvonalban Székesfehérvártól és Dunaújvárostól is nagyjából egyforma távolságra. Jól megközelíthető gépkocsival: Székesfehérvár, Seregélyes, és Dunaföldvár irányából a 6228-as, Adony, Pusztaszabolcs és Káloz felől pedig a 6209-es úton. Vonattal a település a Pusztaszabolcs–Pécs-vasútvonalon érhető el, amelynek egy megállási pontja van itt, Sárosd vasútállomás.

Sárosd centrumától 3 kilométerre fekszik, északkeleti irányban Tükröspuszta településrész, melynek lakónépessége 2011-es adatok szerint 54 fő, a lakások száma 19 volt.

Története 

Sáros(d) neve az oklevelekben 1272-ben fordul elő először.

1342-ben Sárosdi Bálintnénak, valamint Leonard fehérvári polgár özvegyének és fiának Istvánnak fivéreik örökségükből a rájuk eső részt kiadták.

1346-ban Máté fia Petheu fehérvári polgár eladta Seregélyes körül 3 birtokrészét Ugali Pálnak. Az eladott birtokrésszel együtt adta IV. László király és a fehérvári keresztesek oklevelét.

A fent említett oklevél szerint a három birtokrész közül az egyik sárosi királyi lovászoké volt.

A 14. század végétől a településen kun szállás létesült.

Közélete

Polgármesterei
 1990–1994: Kiss Tivadar (független)
 1994–1998: Kiss Tivadar (független)
 1998–2002: Kiss Tivadar (független)
 2002–2004: Kiss Tivadar (független)
 2004–2006: Lehotainé Kovács Klára (független)
 2006–2010: Lehotainé Kovács Klára (független)
 2010–2013: Lehotainé Kovács Klára (független)
 2013–2014: Dunkl Gergely (független)
 2014–2019: Dunkl Gergely (független)
 2019-től: Dunkl Gergely (független)

A településen 2004. május 22-én időközi polgármester-választást (és képviselő-testületi választást) tartottak, az előző képviselő-testület önfeloszlatása miatt. A választáson az addigi polgármester is elindult, de 25 %-ot alig meghaladó eredményével, négy jelölt közül csak a harmadik helyet érte el.

2013. április 7-én újból időközi polgármester-választást kellett tartani Sárosdon, az előző polgármester lemondása miatt.

Népesség 
A település népességének változása:

A 2011-es népszámlálás során a lakosok 88%-a magyarnak, 7,8% cigánynak, 0,5% németnek, 0,3% románnak mondta magát (11,7% nem nyilatkozott; a kettős identitások miatt a végösszeg nagyobb lehet 100%-nál). A vallási megoszlás a következő volt: római katolikus 49,9%, református 5,1%, evangélikus 0,6%, görögkatolikus 0,2%, felekezeten kívüli 16,9% (26,8% nem nyilatkozott).

Itt született 
 Farkas Gyula (1847. március 28. – Pestszentlőrinc 1930. december 26.) matematikus, fizikus, egyetemi tanár  (kolozsvári egyetem).
 Kőhalmy Tamás (1936. február 16. - Sopron, 2003. szeptember 10.) erdőmérnök, egyetemi tanár (Nyugat-magyarországi Egyetem)

Nevezetességei 
 Esterházy kastély, egy műemlék jellegű épület, mely szociális otthonként működik.
 Római katolikus templom.
 Egy, a második világháborúban elesettek emlékére felállított emlékmű.
 Gyimesi Károly helytörténész régészeti gyűjteménye.
 Sallay László kovács műhelye.

Testvértelepülések 
 Bogyarét, Szlovákia

Jegyzetek

Külső hivatkozások 
 Sárosd nagyközség honlapja

Fejér megye települései
Fejér vármegye települései